Diari Oficial de la Generalitat Valenciana


Sumari del DOGV 9993, del 26-11-2024 (2024/12081)

DECRET LLEI 13/2024, de 26 de novembre, del Consell, pel qual s’adopten mesures extraordinàries per a la gestió, l’organització i la mobilitat del personal empleat públic a conseqüència de les greus inundacions del 29 d’octubre de 2024 en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/dl/2024/11/26/13/dof/vci/html**

### Dades del document

Número de DOGV
:   9993

Data del DOGV
:   26-11-2024

Secció del DOGV
:   I. DISPOSICIONS GENERALS

Número del document
:   2024/12784

CVE
:   OZFI-S-7134-83632

Data del document
:   26-11-2024

Organisme emissor
:   Presidència de la Generalitat / Conselleria d'Hisenda i Economia / Conselleria de Justícia i Administració Pública

Tipus de document
:   Decret llei

Anàlisi jurídica

 Descriptors 

:   * Presidència de la Generalitat
    * dèficit
    * exercici pressupostari
    * remuneració del treball
    * crèdit pressupostari
    * empresa pública
    * fundació
    * llei pressupostària
    * legislació
    * pressupost
    * modificació pressupostària
    * endeutament
    * suport econòmic
    * desastre natural
    * crèdit
    * donació
    * política d'ajudes
    * ingressos monetaris
    * execució del pressupost
    * despesa pública
    * ajuda econòmica

PREÀMBUL

I

Les inundacions que es van produir en la Comunitat Valenciana a conseqüència de la depressió aïllada en nivells alts (DANA) del 29 d’octubre de 2024 han desencadenat una emergència d’una gravetat i dimensió extraordinàries. El seu impacte repercutix en tots els nivells de la societat, tant per les pèrdues humanes, que és el més greu i irreparable, com per l’afectació dels servicis bàsics sanitaris, educatius, d’assistència social o de seguretat, destrucció de vivendes, instal·lacions, eixos viaris o de comunicacions i, en general, tota classe d’infraestructures públiques i privades essencials per al desenrotllament de la vida ciutadana en la zona afectada.

La situació de gravetat descrita és d’una magnitud extraordinària i exigix l’aportació de recursos ingents per part de totes les institucions per a pal·liar els danys, així com que l’Administració pública responga de manera ràpida, flexible i eficaç per a gestionar tant l’emergència immediata, com les posteriors fases de recuperació i tornada a la normalitat per a totes les persones afectades.

Des de la Generalitat s’estan proporcionant i coordinant tots els recursos materials i de personal al seu abast per a fer front a les labors de reconstrucció i de recuperació i manteniment dels servicis públics. Però l’atenció a la ciutadania i la disposició absoluta perquè dispose de tota l’ajuda que puga resultar necessària requerix adoptar mesures de caràcter extraordinari que garantisquen l’existència d’eixos recursos i que siguen els adequats en funció de les necessitats a cobrir, prestant els seus servicis on i quan es necessiten.

Tot això comporta l’establiment d’una sèrie de mesures extraordinàries quant a la gestió, l’organització i la mobilitat del personal empleat públic, per a incrementar el màxim possible l’eficiència de la tan necessària intervenció i accelerar el retorn a la normalitat. Estes mesures han d’implantar-se el més prompte possible, atesa la situació d’emergència que les justifica, i estendre’s provisionalment durant tot el temps que siga necessari fins a aconseguir la normalització de la prestació dels servicis públics en els municipis afectats.

II

Com a primera mesura, es planteja un procediment més àgil i breu que acurte els terminis per a facilitar la prolongació voluntària de la permanència en el servici actiu del personal empleat públic que opte per no jubilar-se arribada la data de compliment de l’edat de jubilació forçosa. D’eixa manera es promou la possibilitat de continuar comptant amb professionals que aporten en estos moments un coneixement i una experiència de gran valor per a afrontar les tasques de reconstrucció.

Com a segona mesura, s’establix un procediment de gestió de selecció de personal temporal a través de les borses constituïdes en tots els sectors de la Generalitat, les seues entitats i organismes dependents, que incloga no sols el propi personal, sinó també el sanitari, l’educatiu i el de justícia, a més de comptar amb la possibilitat d’acudir, si és el cas, a les persones demandants d’ocupació inscrites en Labora. Amb això es pretén garantir la selecció i el reclutament ràpids del personal temporal adequat que es requerisca en cada moment per a atendre l’extraordinari volum de treballs a realitzar mentres dure la situació de crisi.

La tercera mesura permet assignar temporalment al personal empleat públic tasques o responsabilitats distintes de les corresponents als llocs de treball que exercixen habitualment, o realitzar adscripcions temporals amb un procediment més àgil que l’actual, que tindrà en compte preferentment la voluntarietat, donant compte a les organitzacions sindicals corresponents.

D’altra banda, i amb caràcter excepcional, es podran establir per al personal empleat públic que estiga destinat o es destinarà a atendre les necessitats derivades de l’emergència i els treballs dirigits a restablir la recuperació i tornada a la normalitat, horaris de matí o de vesprada mitjançant l’organització dels torns que es consideren necessaris, sempre amb caràcter preferentment voluntari.

Davant d’esta situació excepcional, i en virtut del Reial Decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024, que establix el marc estatal per a l’actuació de les administracions públiques en casos d’emergència, resulta essencial optimitzar els recursos humans i tècnics dels quals disposa l’Administració de la Generalitat per a donar resposta a les necessitats generades per la DANA. La norma estatal permet una ampliació de mesures de caràcter temporal quan estan vinculades a la gestió d’emergències, i proporciona una base per a adaptar les actuacions de l’Administració autonòmica en el context de crisi.

En este marc aprovat per l’Estat, es fa necessari habilitar els òrgans competents per a adequar els programes de caràcter temporal vigents, de manera que puguen contemplar actuacions específiques orientades a l’atenció de les necessitats derivades de l’emergència i la gestió dels danys causats. Esta adaptació permetrà que estos programes no sols responguen als objectius per als quals van ser creats, sinó que excepcionalment puguen col·laborar en el procés de suport i recuperació davant de l’emergència de la DANA. Així, s’assegura una intervenció coordinada en les diferents fases de l’emergència, incloent la postemergència, la recuperació i la tornada a la normalitat.

La norma estatal també establix que la duració dels programes de caràcter temporal podrà ampliar-se, d’acord amb el que es preveu en l’apartat tercer de la disposició addicional quarta del Reial Decret llei 7/2024, d’11 de novembre, en cas que les necessitats de l’emergència i la recuperació així ho requerisquen. Esta ampliació temporal permet garantir l’estabilitat i continuïtat dels recursos assignats a la gestió de la DANA, facilitant una resposta completa i sostinguda en el temps que comprenga totes les etapes de la recuperació.

En conseqüència, la mesura s’adopta per a dotar l’Administració d’una ferramenta àgil i flexible per a adaptar els seus programes de caràcter temporal a les demandes excepcionals que planteja l’emergència de la DANA, en coherència amb el marc jurídic establit pel Reial Decret llei 7/2024, d’11 de novembre, i amb els principis d’eficàcia, eficiència i responsabilitat en l’ús dels recursos públics.

Finalment, el decret llei conté dos disposicions finals dirigides a modificar el dret vigent per a adequar-lo a les necessitats excepcionals derivades de la situació d’emergència i imprescindibles per a articular una resposta adequada en les circumstàncies actuals.

Amb la primera es modifica l’apartat 3 de l’article 30 de la Llei 8/2023, de 27 de desembre, de pressupostos de la Generalitat per a l’exercici 2024, per a garantir que les persones que s’incorporen a les tasques de reconstrucció i recuperació no vegen reduïdes les retribucions que percebien en les seues destinacions anteriors, que responen precisament a les seues capacitats i aptituds acreditades.

Per la seua part, la disposició addicional segona es referix a la inembargabilitat de les ajudes previstes en el Decret 167/2024, de 12 de novembre, del Consell, pel qual s’aproven les bases reguladores i el procediment de concessió directa d’ajudes urgents de lloguer de vivenda per a contribuir a pal·liar els efectes produïts per la DANA, i en el Decret 172/2024, de 26 de novembre, del Consell, pel qual s’aproven les bases reguladores i el procediment de concessió directa d’ajudes urgents dirigides a facilitar el manteniment de l’ocupació i la reactivació econòmica de les empreses que hagen patit danys pel temporal de vent i pluges iniciat el 29 d’octubre de 2024 en la Comunitat Valenciana, a fi d’assegurar que estes ajudes tinguen la prerrogativa d’inembargabilitat per a assegurar la seua eficàcia real, de manera que les potencials persones beneficiàries puguen accedir a estes amb independència de la seua situació fiscal concreta. Hi ha també una disposició final per la qual es modifica l’apartat primer de la disposició addicional novena del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA, que conté les regles especials sobre incorporació de crèdits finançats per ingressos finalistes durant el tancament i l’obertura comptable dels exercicis 2024-2025. La urgència i celeritat que exigix la resposta als danys produïts per la DANA comporta la necessitat de regular un règim propi i diferenciat d’incorporació de romanents, de tal forma que el procés de tancament, liquidació i obertura del nou exercici no afecte estes actuacions.

III

L’excepcionalitat del conjunt de les mesures exposades es justifica per l’extraordinària i urgent necessitat ocasionada per les conseqüències destructives de la DANA que ha assolat una gran part del territori de la Comunitat Valenciana. La seua posada en marxa ha de realitzar-se amb caràcter immediat i, tot i ser provisionals, estendre’s durant el temps necessari per a atendre les múltiples necessitats sorgides en tots els ordes fins a normalitzar en el major grau possible la vida de la ciutadania afectada.

Els tràmits administratius i parlamentaris exigits per la normativa aplicable, fins i tot mitjançant el procediment d’urgència, no permetrien que les mesures que cal adoptar estigueren plenament disponibles amb la celeritat que requerixen. Per això es considera necessari i urgent dictar una norma amb rang de decret llei que possibilite la ràpida entrada en vigor de les mesures que continga. Esta situació és la que aconsella l’adopció de mesures de manera immediata i constituïx el pressupost habilitant d’extraordinària i urgent necessitat que l’Estatut d’Autonomia de la Comunitat Valenciana exigix en l’article 44 per a l’adopció d’un decret llei.

IV

D’acord amb el que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques, este decret llei s’ajusta als principis de bona regulació. D’esta manera, es complix amb el principi de necessitat, atés que la mesura que s’adopta és necessària per a l’objectiu perseguit, consistent en l’establiment d’una sèrie de mesures extraordinàries quant a la gestió, l’organització i la mobilitat del personal empleat públic, amb la finalitat que totes les necessitats de la ciutadania a conseqüència de la DANA queden ateses en el menor temps possible, objectiu que no seria possible amb les previsions actuals de la normativa de funció pública.

Igualment, es complixen els principis de seguretat jurídica, proporcionalitat i eficàcia, perquè les mesures que incorpora són congruents amb l’ordenament jurídic i incorporen la millor alternativa possible, atesa la situació d’excepcionalitat. El decret llei conté la regulació necessària i imprescindible per a aconseguir els objectius esmentats i implantar les mesures adoptades el més prompte possible, atesa la situació d’emergència que les justifica, però s’estenen únicament durant el temps que siga necessari fins a aconseguir la normalització de la prestació dels servicis públics en els municipis afectats.

Quant al principi de transparència, vista la urgència per a l’aprovació d’esta norma, s’exceptuen els tràmits de consulta pública i d’audiència i informació públiques, de conformitat amb l’article 133.4 de la Llei 39/2015, d’1 d’octubre, del procediment administratiu comú de les administracions públiques.

Per estes raons, el Consell considera necessari i oportú dictar, pel seu àmbit competencial estatutàriament reconegut, una norma amb rang de llei que adopte les mesures mencionades.

Havent-se negociat amb la representació sindical en el si de la Mesa General de Negociació I i a l’empara del que es preveu en els articles 44, 49 i 50 de l’Estatut d’Autonomia de la Comunitat Valenciana, a proposta conjunta de les Conselleries d’Hisenda i Economia i de Justicia i Administració Pública, d’acord amb les competències que els atribuïx el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions, i prèvia deliberació del Consell en la reunió del dia 26 de novembre de 2024,

DECRETE

*Article 1. Àmbit personal i temporal*

1. Les mesures previstes en la present norma seran aplicables al personal de l’Administració de la Generalitat la gestió del qual correspon a la direcció general competent en matèria de funció pública, que estiga destinat o es destinarà a atendre les necessitats derivades de l’emergència i els treballs dirigits a restablir la recuperació i tornada a la normalitat.

2. Excepte en aquelles mesures en què s’establisca de manera expressa una duració determinada, seran aplicable mentres continue la situació d’emergència provocada per la DANA, i durant el període de temps en què es duguen a terme els treballs dirigits a restablir la recuperació i tornada a la normalitat necessàries, moment en què, a través d’un acord adoptat pel Consell, es podran donar per finalitzades.

*Article 2. Prolongació de la permanència en el servici actiu*

1. Les sol·licituds de prolongació de la permanència en el servici actiu del personal que estiga destinat o que es destinarà a atendre les necessitats derivades de l’emergència i els treballs dirigits a restablir la recuperació i la tornada a la normalitat se sol·licitaran i tramitaran d’acord amb les directrius següents:

a. La prolongació de la permanència en el servici actiu es podrà sol·licitar amb una antelació mínima de quinze dies respecte a la data en què corresponga la jubilació forçosa per edat. Qualsevol sol·licitud presentada en una data posterior a esta serà desestimada.

b. Juntament amb la sol·licitud haurà d’adjuntar-se necessàriament un informe de la subsecretaria o òrgan competent en matèria de personal en el qual conste de manera expressa, que les seues funcions estan o estaran destinades a l’atenció de les necessitats derivades de l’emergència i la necessitat de resposta davant dels danys causats per la DANA en la Comunitat Valenciana i que, per tant, s’emet un informe favorable sobre la concessió de la prolongació.

c. La sol·licitud de prolongació es dirigirà a la direcció general competent en matèria de funció pública i s’acompanyarà de l’informe previst en la lletra anterior. Si es presenta davant de les subsecretaries o òrgans competents en matèria de personal dels organismes, estos hauran de remetre-la en un termini màxim de cinc dies a esta direcció general acompanyada de l’informe a què es referix la lletra b).

d. La prolongació es concedirà pel termini inicial d’un any.

e. La persona interessada haurà d’acompanyar la seua sol·licitud d’una declaració responsable en què faça constar de manera expressa que les seues condicions psicofísiques són idònies per a continuar la prestació de servicis. Les subsecretaries o òrgans competents en matèria de personal podran sol·licitar a la unitat a què corresponguen les funcions en matèria de prevenció de riscos laborals que ratifiquen esta declaració responsable, si de l’actuació de la persona interessada sorgixen dubtes sobre la idoneïtat de les condicions psicofísiques al·legades en la seua declaració responsable. L’informe negatiu d’esta unitat produirà que es deixe sense efecte la prolongació de la permanència en el servici actiu i es resolga la jubilació forçosa per edat.

f. Quan la Direcció General de Funció Pública dispose de la sol·licitud de la persona interessada juntament amb els informes previstos en les lletres anteriors, resoldrà la prolongació i deixarà sense efecte, si és el cas, la resolució de jubilació forçosa que es puga haver dictat.

2. Este procediment s’aplicarà únicament al personal indicat en l’apartat 1, per la qual cosa les sol·licituds que tinguen entrada en la direcció general competent en matèria de funció pública que no adjunten l’informe favorable que acredite l’exercici de les funcions mencionades en la lletra b) d’este apartat, es tramitaran pel procediment i amb els requisits previstos en l’article 73.5 de la Llei 4/2021, de 16 d’abril, de la Generalitat, de la funció pública valenciana.

3. El procediment previst en el present article s’aplicarà durant sis mesos a partir de l’endemà de l’entrada en vigor de la present norma. S’autoritza la conselleria competent en matèria de funció pública a dictar la resolució d’ampliació d’este termini per períodes de sis mesos si persistixen les circumstàncies que motiven l’adopció d’esta mesura.

*Article 3. Règim excepcional de selecció de personal temporal*

1. En els supòsits en els quals no hi haja borsa d’ocupació temporal, o, havent-hi borsa, no hi haja personal disponible per a cobrir llocs de treball amb personal funcionari interí, la direcció general competent en matèria de funció pública, o qui actue per delegació d’esta, podrà acudir, en l’orde que s’indica a les borses o llistes següents:

a. Borses d’ocupació temporal constituïdes en altres sectors de la Generalitat

b. Borses d’ocupació temporal constituïdes en altres entitats o organismes de la Comunitat Valenciana.

c. A les llistes de persones demandants d’ocupació inscrites en Labora en els perfils professionals corresponents als llocs que s’han de proveir. Estes llistes es remetran a la direcció general competent en matèria de funció pública o qui actue per delegació d’esta, per a la formalització del corresponent nomenament de personal funcionari interí atenent l’orde d’antiguitat com a demandant d’ocupació.

2. Si fora necessari, es podria sol·licitar la col·laboració a altres administracions públiques situades fora del territori de la Comunitat Valenciana.

3. Des de la direcció general competent en matèria de funció pública es facilitarà periòdicament a la comissió de seguiment de borses d’ocupació temporal la informació relativa als llocs de treball la cobertura dels quals s’haja realitzat d’acord ambl que establix el present article.

*Article 4. Assignació de funcions i mobilitat personal*

1. Es podrà assignar temporalment al personal empleat públic tasques o responsabilitats diferents de les corresponents al lloc de treball que exercix, sempre que resulten adequades a la seua classificació o categoria.

2. Es podrà adscriure temporalment el personal empleat públic a òrgans o unitats administratives distintes, en les quals, per causa d’un major volum de treball, les seues competències o funcions no puguen ser ateses amb suficiència pel personal dependent d’estes.

3. Els òrgans competents per a efectuar les mesures previstes en els apartats anteriors seran els següents:

a. Quan afecten exclusivament el seu àmbit organitzatiu, serà la persona titular de la subsecretària de la presidència de la Generalitat o de la conselleria corresponent, o, si és el cas, dels òrgans que exercisen la direcció superior del personal del respectiu organisme.

b. També podran adoptar-se estes mesures mitjançant un acord subscrit entre els titulars de les subsecretaries de la presidència de la Generalitat o de les diferents conselleries, o, si és el cas, dels òrgans que exercisquen la direcció superior de personal de les respectives entitats adscrites a estes.

Quan s’adopten pels òrgans assenyalats en els paràgrafs anteriors, cal que s’informe de manera immediata a la direcció general competent en matèria de funció pública.

c. Quan hagen de fer-se de manera coordinada entre la presidència de la Generalitat, les diferents conselleries o organismes perquè afecta diversos àmbits competencials, competirà al Consell, a proposta de la direcció general amb competències en matèria de funció pública.

4. Es podran encomanar temporalment funcions diferents de les pròpies del cos, escala o agrupació professional funcionarial al qual pertany el personal empleat públic, sempre que siguen similars o anàlogues a les del lloc que exercix, tenint en compte el perfil o la capacitació professional, la possessió de la titulació necessària, així com les tasques realitzades en anteriors llocs.

A este efecte, l’òrgan competent serà la direcció general competent en matèria de funció pública, a proposta de les subsecretaries implicades.

5. Per a totes les mesures previstes en els apartats anteriors, regirà en primer lloc la voluntarietat del personal, hi haja o no canvi en la localitat de la prestació del servici i sempre que això no implique canvi de residència.

En el cas de no ser suficients els efectius disponibles amb caràcter voluntari, es podran acordar estes mesures amb caràcter forçós encara que implique canvi en la localitat de la prestació de servicis sempre que no comporte canvi de residència. En este cas, la duració de la mesura no podrà excedir de sis mesos, prorrogables a sis mesos més.

Els criteris tinguts en compte per a la determinació del personal afectat per cada una de les mesures anteriors han de tindre caràcter objectiu i constar de manera expressa en la resolució per la qual s’adopte esta mesura, i no poden suposar en cap cas una reducció retributiva.

6. Les mesures previstes en el present article s’adoptaran donant compte a l’òrgan de representació unitària corresponent, així com a les organitzacions sindicals representatives en l’àmbit de la Mesa Sectorial de la Funció Pública.

*Article 5. Règim excepcional de torns i horaris*

1. En atenció a garantir el servici adequat a les específiques necessitats de la ciutadania afectada per les conseqüències de la DANA, amb caràcter excepcional es podran establir, per al personal empleat públic inclòs en l’àmbit de l’aplicació d’este decret llei, horaris de matí o de vesprada, mitjançant l’organització dels torns que siguen necessaris per a coordinar i garantir la plena eficàcia de la prestació del servici.

2. Este règim de jornada i horaris serà establit mitjançant una resolució de les subsecretaries o òrgans responsables de personal dels organismes, en la qual hauran de constar expressament les raons objectives fundades en la situació extraordinària generada per la DANA que justifiquen la seua implantació. Les resolucions que es dicten per a adoptar esta mesura seran comunicades immediatament a la Direcció General de Funció Pública, que, al seu torn, donarà compte a les organitzacions sindicals corresponents.

3. En l’horari de vesprada es tindrà en compte de manera preferent la voluntarietat del personal empleat públic.

*Article 6. Habilitació per a l’adequació dels programes de caràcter temporal*

1. Amb l’objectiu d’optimitzar els recursos disponibles per a la gestió de l’emergència DANA, els òrgans competents per a l’aprovació dels programes de caràcter temporal podran adequar els programes vigents de manera que es contemple en el seu objecte les actuacions destinades a l’atenció de les necessitats derivades de l’emergència i la resposta davant dels danys causats en les diferents fases d’emergència, postemergència, recuperació i tornada a la normalitat de la DANA, en els termes del Reial decret llei 7/2024, d’11 de novembre.

2. A este efecte, a proposta dels òrgans superiors o directius, les subsecretaries o òrgans competents en matèria de personal emetran un informe justificatiu sobre la situació actual del programa de caràcter temporal i es pronunciaran expressament sobre el personal funcionari interí afectat en el seu àmbit organitzatiu, la necessitat i justificació d’adaptació del programa de caràcter temporal a les necessitats derivades de l’emergència i la resposta davant dels danys causats en les diferents fases d’emergència, postemergència, recuperació i tornada a la normalitat de la DANA, així com les raons de no considerar l’aprovació un programa nou i específic.

3. La duració màxima d’estos programes de caràcter temporal adaptats a la gestió de l’emergència DANA podrà ser ampliada en els termes previstos en l’apartat tercer de la disposició addicional quarta del Reial Decret llei 7/2024, d’11 de novembre.

DISPOSICIONS ADDICIONALS

*Primera. Personal funcionari interí les funcions del qual estiguen destinades a l’atenció de les necessitats derivades de la DANA*

1. Serà aplicable l’excepcionalitat prevista en la disposició addicional quarta del Reial decret llei 7/2024, d’11 de novembre, al personal funcionari interí nomenat en lloc vacant a partir del dia 8 de juliol de 2021 i que continue exercint este lloc a partir del dia 13 de novembre de 2024, sempre que les seues funcions estiguen destinades a l’atenció de les necessitats derivades de l’emergència de protecció civil i la resposta davant els danys causats per la DANA en la Comunitat Valenciana.

2. A este efecte, els òrgans directius o superiors emetran un informe motivat en què s’identificarà el personal funcionari interí adscrit al seu àmbit organitzatiu que complisca els requisits establits en el paràgraf anterior i s’especificarà, en cada cas, quines són les funcions destinades a les necessitats establides anteriorment.

3. Segons este informe, les persones titulars de les subsecretaries o òrgans competents en matèria de personal podran acordar, mitjançant una resolució, diferir el cessament d’este personal fins a un màxim de 24 mesos en els termes previstos en la mencionada disposició addicional quarta.

Esta ampliació es mantindrà sempre que no concórrega cap altra causa de cessament de les previstes en la normativa vigent i es continuen exercint les funcions descrites en apartat primer.

4. La subsecretària o òrgan competent en matèria de personal donarà compte a la Direcció General de Funció Pública del personal el cessament del qual haja sigut diferit.

*Segona. Personal gestionat per la conselleria competent en matèria de sanitat*

Les previsions contingudes en el present decret llei seran aplicables al personal funcionari o laboral empleat públic gestionat per la conselleria competent en matèria de sanitat previst en l’article 3.4 de la Llei 4/2021, de 16 d’abril, de la Generalitat, de la funció pública valenciana, i correspondran a la Direcció General de Personal d’esta conselleria totes les competències que el present decret llei atribuïx a la Direcció General de Funció Pública.

*Tercera. Inembargabilitat de les ajudes*

Les ajudes previstes en el Decret 167/2024, de 12 de novembre, del Consell, pel qual s’aproven les bases reguladores i el procediment de concessió directa d’ajudes urgents de lloguer de vivenda per a contribuir a pal·liar els efectes produïts pel temporal de vent i pluges iniciat el 29 d’octubre de 2024 en la Comunitat Valenciana, i en el Decret 172/2024, de 26 de novembre, del Consell pel qual s’aproven les bases reguladores i el procediment de concessió directa d’ajudes urgents dirigides a facilitar el manteniment de l’ocupació i la reactivació econòmica de les empreses que hagen patit danys pel temporal de vent i pluges iniciat el 29 d’octubre de 2024 en la Comunitat Valenciana, tenint en compte el seu objecte i naturalesa, i que s’integren dins del conjunt de mesures de resposta immediata a les emergències adoptades per la Generalitat Valenciana, tindran la consideració d’inembargables en els termes i condicions previstos en l’article 9 Reial decret llei 6/2024, de 5 de novembre, pel qual s’adopten mesures urgents de resposta davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024.

DISPOSICIONS TRANSITÒRIES

*Única. Prolongacions de la permanència en el servici actiu*

Totes les sol·licituds de prolongació de la permanència en el servici actiu en tràmit a l’entrada en vigor de la present norma es tramitaran i resoldran segons el que disposa l’article 73 de la Llei 4/2021, de 16 d’abril, de la Generalitat, de la funció pública valenciana.

DISPOSICIONS FINALS

*Primera. Modificació de la Llei 8/2023, de 27 de desembre, de pressupostos de la Generalitat per a l’exercici 2024*

Es modifica l’apartat 3 de l’article 30 de la Llei 8/2023, de 27 de desembre, de pressupostos de la Generalitat per a l’exercici 2024, que queda redactat de la manera següent:

3. No obstant el que es disposa en els apartats anteriors, les retribucions, exclosos els triennis, de totes aquelles persones incloses en l’àmbit aplicable del present article que reunisquen la condició de personal funcionari, inclòs el personal de les forces armades i dels cossos de seguretat de l’Estat, seran, a elecció seua, les establides en la Llei de pressupostos per als alts càrrecs de la Generalitat, o les equivalents a les retribucions que els corresponguen en el lloc de treball que exercisquen en la seua administració de procedència, determinades en la relació de llocs de treball o norma que les regule, exclosos igualment els triennis, import que serà certificat per l’administració d’origen amb el detall de les retribucions que efectivament correspondrien al lloc de treball, sense que puguen ser superiors, en el seu conjunt i còmput anual, a les establides en la Llei de pressupostos per al president de la Generalitat, incrementades en un 15 per cent.

En les mateixes condicions podrà optar el personal inclòs en l’àmbit subjectiu d’este article que, en el moment d’incorporar-se al Consell o a un òrgan superior o al nivell directiu i assimilats de l’Administració de la Generalitat, no estiga en situació de servici actiu en l’Administració per qualsevol causa, fins i tot per trobar-se en situació de reserva o retir. En estos casos, per al càlcul de l’opció en el moment d’incorporar-se com a membre del Consell, o d’un òrgan superior o al nivell directiu i assimilats de qualsevol departament del Consell, es tindrà en compte l’actualització de les retribucions que haja tingut dret percebre si s’ha mantingut en el servici actiu en el lloc de treball que ocupava prèviament a la seua situació de cessament, reserva o retir.

El que es disposa en els paràgrafs anteriors no s’aplicarà a aquells alts càrrecs que, com a requisit per al seu nomenament, hagen de reunir la condició de funcionària o funcionari públic conforme a la seua normativa específica, als quals se’ls aplica el que es disposa en el punt 1 de la disposició addicional sexta de la Llei 9/2019, de 23 de desembre, de mesures fiscals, de gestió administrativa i financera i d’organització de la Generalitat.

En tot cas, el límit del 15 per cent a què es referix el present apartat no serà aplicable a les persones que integren el Consell i al nivell dels òrgans superiors de les conselleries.

*Segona. Modificació del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024.*

Es modifica l’apartat primer de la disposició addicional novena que queda redactat de la manera següent:

«Novena. Regles especials sobre incorporació de crèdits finançats per ingressos finalistes durant el tancament i obertura comptable dels exercicis 2024-2025.

1. De manera excepcional i individualitzada, i una vegada s’haja tancat l’exercici pressupostari de 2024, els romanents de crèdit amb finançament afectat que donen cobertura a actuacions, de qualsevol tipus i naturalesa, l’objecte i la finalitat de les quals siga donar resposta immediata a les situacions d’emergència i recuperació a conseqüència de la declaració de zona greument afectada aprovada per l’Acord del Consell de Ministres, de 5 de novembre de 2024, podran incorporar-se a l’exercici següent abans de liquidar el pressupost de l’exercici anterior, en funció de les dades que consten en el sistema d’informació comptable en el tancament».

*Tercera. Entrada en vigor*

El present decret llei entrarà en vigor el dia de la seua publicació en el *Diari Oficial de la Generalitat Valenciana*.

  

València, 26 de novembre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda i Economia

Nuria Martínez Sanchis

Consellera de Justícia i Administració Pública


Còpia Permalink ELI